ఆ హిట్టింగ్ ద్రవిడ్ నేర్పిన పాఠం: హార్దిక్
TNN| Oct 27, 2017, 02.04 PM IST
భారత్ జట్టు‌లో ఫించ్ హిట్టర్‌గా హార్దిక్‌ పాండ్య సంచలనాలు సృష్టిస్తున్నాడు. జట్టు అవసరాలకి తగినట్లుగా స్ట్రైక్ రొటేట్ చేస్తూ భాగస్వామ్యాన్ని నిర్మించడమే కాకుండా.. ఓవర్ల వ్యవధిలోనే భారీ సిక్సర్లతో అమాంతం స్కోరుని పెంచేయడం ఈ నయా ఆల్‌ రౌండర్ స్టైల్. నాలుగు నెలల వ్యవధిలో అన్ని ఫార్మాట్లలో కలిపి నాలుగు సార్లు హ్యాట్రిక్ సిక్సర్లు బాదిన హార్దిక్ పాండ్య.. న్యూజిలాండ్‌తో జరుగుతున్న వన్డే సిరీస్‌లోనూ గతి తప్పిన బంతుల్ని స్టాండ్స్‌లోకి తరలిస్తూ తన జోరుని కొనసాగిస్తున్నాడు. మ్యాచ్ గమనానికి తగినట్లుగా ఆడటం రాహుల్ ద్రవిడ్ దగ్గర నుంచే నేర్చుకున్నానని ఈ యువ ఆల్‌రౌండర్ వెల్లడించాడు.
‘మ్యాచ్‌లో నాకు వ్యక్తిగత లక్ష్యాలంటూ ఏమీ ఉండవు. రికార్డుల గురించి అసలు పట్టించుకోను. మ్యాచ్‌ గమనానికి తగినట్లుగా హిట్టింగ్ చేస్తుంటాను తప్ప.. ప్రతి బంతినీ స్టాండ్స్‌లోకి తరలించాలని మాత్రం అనుకోను. ఒకసారి భారత్-ఎ జట్టుతో కోచ్ రాహుల్ ద్రవిడ్ చర్చిస్తుండగా న్యాచురల్ గేమ్ గురించి చర్చ వచ్చింది. ఒకవేళ ఆరు బంతుల్లో 45 పరుగులు చేయాల్సి వస్తే.. క్రీజులోకి వెళ్లి తొలి బంతినే గాల్లోకి కొట్టేయడం న్యాచురల్ గేమ్ కాదని.. జట్టు అవసరానికి తగినట్లు ఆడటమే న్యాచురల్ గేమ్ అని అప్పట్లో ఆయన చెప్పారు. ఎలాంటి స్థితిలోనైనా సహజసిద్ధమైన ఆట క్రికెటర్‌కి బలం చేకూర్చాలిగానీ.. బలహీనత కాకూడదని ద్రవిడ్ తెలియజెప్పారు’ అని హార్దిక్ పాండ్య వివరించాడు.